
MIŠLJENJE
Odbor za prava žena i rodnu ravnopravnost poziva Odbor za proračunski nadzor da kao nadležni odbor u prijedlog rezolucije koji će usvojiti uvrsti sljedeće:<RepeatBlock-Dec>
A.	budući da je rodna ravnopravnost temeljna vrijednost Unije i da Unija, u skladu s člankom 8. UFEU-a, teži promicanju ravnopravnosti u svim aktivnostima, čime se uspostavlja rodno osviještena politika; budući da proračuni nisu rodno neutralni te se moraju sastavljati i izvršavati u cilju rodne ravnopravnosti;
B.	budući da je Parlament u više navrata pozivao Komisiju da promiče i provodi rodno osviještenu politiku, uključujući rodno osjetljiv proračun i procjene utjecaja na rodnu ravnopravnost, u svim politikama Unije;
C.	budući da Komisija još nije izvršila analizu prikladnosti prijedloga da se određeni postotak proračuna EU-a namijeni potpori rodne ravnopravnosti;
1.	prima na znanje predanost Unije rodno osviještenoj politici i poboljšanju metodologije za praćenje rashoda za rodnu ravnopravnost; žali zbog toga što je metodologija Komisije i dalje nedostatna jer ne bilježi negativne učinke i u 20 % slučajeva nema sigurnosti u pogledu utjecaja na rodnu ravnopravnost; poziva Komisiju da poboljša metodologiju i prati negativne učinke;
2.	pozdravlja ažuriranje smjernica i paketa instrumenata za bolju regulativu; žali zbog nedostatka napretka u provedbi analiza potreba i učinaka iz rodne perspektive za programe financiranja sredstvima EU-a; poziva Komisiju da dosljedno provodi takve analize; nalaže joj da započne procjenu učinka sljedećeg VFO-a, uključujući rodne analize;
3.	napominje da su informacije o rodnom učinku proračuna EU-a i dalje nedostatne; ističe nedostatke u pogledu sustavnog prikupljanja i evaluacije podataka razvrstanih prema rodu te izvješćivanja o njima; poziva Komisiju da poboljša kvalitetu podataka;
4.	poziva Komisiju da analizira koji bi postotak proračuna EU-a trebao biti namijenjen potpori rodne ravnopravnosti; nadalje poziva na utvrđivanje ciljeva i pokazatelja uspješnosti u cjelokupnom budućem zakonodavstvu, uključujući sljedeći VFO.

